Diari Oficial de la Generalitat Valenciana


Sumari del DOGV 8267, del 05-04-2018 (2018/3276)

RESOLUCIÓ de 29 de març de 2018, de la Conselleria de Transparència, Responsabilitat Social, Participació i Cooperació, per la qual es convoquen, per a l'any 2018, subvencions a organitzacions no governamentals per al desenvolupament (ONGD), per al finançament de projectes d'acció humanitària d'ajuda a les víctimes de desastres naturals i conflictes armats, o a poblacions en situació de vulnerabilitat extrema.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8267

Data del DOGV
:   05-04-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/3276


Data del document
:   29-03-2018

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Resolució

Anàlisi jurídica

 Descriptors 

:   * Conselleria de Transparència, Responsabilitat Social, Participació i Cooperació
    * ajuda pública

RESOLUCIÓ de 29 de març de 2018, de la Conselleria de Transparència, Responsabilitat Social, Participació i Cooperació, per la qual es convoquen, per a l'any 2018, subvencions a organitzacions no governamentals per al desenvolupament (ONGD), per al finançament de projectes d'acció humanitària d'ajuda a les víctimes de desastres naturals i conflictes armats, o a poblacions en situació de vulnerabilitat extrema.  
  
 [2018/3276]  
  
La Llei 18/2017, de 14 de desembre, de la Generalitat, de cooperació i desenvolupament sostenible, estableix en l'article 5 els instruments de la cooperació internacional al desenvolupament, i especifica que les actuacions i iniciatives de cooperació internacional al desenvolupament es desplegaran en els termes que preveu el pla director i es duran a terme a través de l'acció humanitària, entre altres instruments.  
En l'Ordre 3/2017, de 31 de maig, de la Conselleria de Transparència, Responsabilitat Social, Participació i Cooperació, s'estableixen les bases reguladores de les subvencions de concurrència competitiva en matèria de cooperació al desenvolupament.  
De conformitat, amb el que preveu el Decret 103/2015, de 7 de juliol, pel qual s'estableix l'estructura orgànica bàsica de la Presidència i de les conselleries de la Generalitat, així com el Decret 160/2015, de 18 de setembre, del Consell, pel qual s'aprova el Reglament orgànic i funcional de la Conselleria de Transparència, Responsabilitat Social, Participació i Cooperació, resolc:  
  
Primer. Objecte  
Convocar les subvencions, en règim de concurrència competitiva i a càrrec del pressupost de la Generalitat Valenciana de l'exercici 2018, per al finançament d'actuacions d'ajuda a les víctimes de desastres naturals i conflictes armats, o a poblacions en situació de vulnerabilitat extrema, orientades a garantir la seua subsistència, protegir els seus drets, defendre la seua dignitat i assentar les bases del seu posterior desenvolupament, així com les actuacions de postemergència encaminades a la rehabilitació i reconstrucció de les infraestructures físiques, econòmiques i socials, i la prevenció i reducció de la situació de vulnerabilitat de comunitats i poblacions víctimes de desastres del tipus que fóra.  
L'assistència a persones refugiades i desplaçades internes per motiu de conflictes armats o de guerres, i també de catàstrofes naturals quan la seua situació es prolonga en el temps, la prevenció de desastres, la denúncia de violacions dels drets humans associada habitualment a aquests col·lectius i els projectes de defensa d'aquests, constitueixen així mateix objecte d'aquesta convocatòria d'acció humanitària.  
  
  
Segon. Bases reguladores de la convocatòria  
Les bases per les quals es regeix aquesta convocatòria són les contingudes en l'Ordre 3/2017, de 31 de maig, de la Conselleria de Transparència, Responsabilitat Social, Participació i Cooperació, per la qual s'estableixen les bases reguladores per a la concessió de subvencions en matèria de cooperació al desenvolupament (DOGV 8054, 02.06.2017), d'ara en avant Ordre 3/2017.  
En allò no previst en la dita norma, les subvencions se sotmetran a la normativa bàsica de la Llei 38/2003 i la normativa que la desplega, i al que estableix la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Així mateix caldrà ajustar-se al que disposa la legislació autonòmica en matèria de cooperació al desenvolupament.  
  
Tercer. Finançament  
1. Aquesta convocatòria de subvencions es finançarà a càrrec de dues línies de subvenció, en el pressupost de la Generalitat Valenciana per a l'any 2018:  
a) Línia S8303000, «Subvencions adscrites a finançar projectes de desastres, conflictes humans i promoció i defensa dels drets humans», dotada amb un import de 600.000 euros, en el capítol IV, per al finançament de despeses corrents, en l'aplicació pressupostària 82.69.42.47266.7.  
b) Línia S5005000, «Subvencions a ONGD per a acció humanitària», dotada amb un import de 400.000 euros, en el capítol VII, per al finançament de despeses de capital, en l'aplicació pressupostària 10.61.93.19683.9.  
2. Els imports mencionats podran ser incrementats com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart, del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions (d'ara en avant, LGS).  
  
  
Quart. Actuacions subvencionables  
1. Les actuacions a subvencionar en aquesta convocatòria consistiran en projectes d'acció humanitària, que hauran de complir els requisits següents:  
a) El projecte ha de respondre a la finalitat objecte de la convocatòria i s'ha d'emmarcar en els principis de l'acció humanitària reconeguts internacionalment.  
b) Hauran de prioritzar les persones en situació de major vulnerabilitat en les crisis humanitàries: menors d'edat, especialment no acompanyats, dones en situació de vulnerabilitat, les víctimes de violència sexual, víctimes de violència de gènere, víctimes de tracta d'éssers humans, persones refugiades, desplaçades internes, persones amb diversitat funcional i les persones adultes majors.  
c) Els projectes podran executar-se en qualsevol país per a contribuir a donar resposta a les necessitats de vulnerabilitat de les persones que anualment pateixen crisis provocades per desastres i conflictes de diversa índole, d'acord amb el que preveu el IV Pla director de la cooperació valenciana 2017-2020.  
d) En aquesta convocatòria, es consideren països, regions o territoris prioritaris amb atenció especial, en coherència amb els principis, objectius i pautes de l'Estratègia d'Acció Humanitària de la Comunitat Valenciana 2018-2022:  
- Territoris palestins i població refugiada palestina.  
- Territoris del Sahel.  
- Població sahrauí.  
e) Els projectes hauran d'obtindre la puntuació mínima de 60 punts sobre 100, dels criteris objectius de valoració arreplegats en l'article 16 de l'Ordre 3/2017.  
f) L'import màxim de la subvenció a percebre, per a cada projecte, no podrà ser superior a 150.000 euros.  
g) Els projectes tindran un termini màxim d'execució de 12 mesos.  
  
h) Cada entitat podrà ser beneficiària de subvenció d'un màxim de dos projectes, de forma individual, a executar cada un dels dos projectes en països diferents llevat que ho siguen en els països, regions o territoris prioritaris, de la lletra d d'aquest apartat. En cas que una entitat presentara més projectes a aquesta modalitat, i li corresponguera ser beneficiària de subvenció per més de dos projectes, seran exclosos els projectes que excedisquen del nombre màxim, d'acord amb el criteri cronològic de presentació de sol·licituds. En cada sol·licitud presentada només podrà haver-hi un projecte.  
  
Cinqué. Entitats beneficiàries  
1. Les entitats beneficiàries d'aquestes subvencions són les ONGD, individualment, que complisquen els requisits següents:  
a) Els exigits en l'article 11 de la Llei 38/2003, de 17 de novembre, general de subvencions.  
b) Acreditar que disposen de capacitat financera i de gestió per a realitzar el projecte subvencionable.  
c) Estar inscrites en el Registre d'Agents de la Cooperació Internacional al Desenvolupament de la Comunitat Valenciana, mitjançant una resolució de l'òrgan competent, abans de l'1 de gener de 2017.  
d) Tindre seu, domicili social o delegació permanent a la Comunitat Valenciana, inscrita en el Registre d'Agents de la Cooperació Internacional al Desenvolupament de la Comunitat Valenciana.  
e) Acreditar experiència en la realització, com a mínim, de tres projectes executats d'acció humanitària en tercers països, finançats per administracions públiques o per entitats privades, que financen projectes d'acció humanitària. En el cas que s'aporte com a experiència projectes finançats només per entitats privades, el finançament de cada projecte per part d'aquest tipus d'entitats ha de ser com a mínim de 40.000 euros. S'exclouen els projectes finançats només amb els fons propis de l'entitat sol·licitant.   
2. No podran ser beneficiàries de subvencions les entitats en què concórrega alguna de les circumstàncies previstes en l'article 13.2, de la Llei 38/2003, de 17 de novembre, general de subvencions.  
  
Sisé. Criteris de valoració de les despeses subvencionables  
1. Seran subvencionables les despeses corrents arreplegades en l'article 22 de l'Ordre 3/2017, excepte les establides en els apartats a.1.K, a.1.L i a.1.N, en les condicions i els percentatges arreplegats en la dita norma, amb les especialitats següents:  
a) Conjuntament entre les partides d'altres serveis tècnics i professionals i personal, no es podrà superar en cap cas la quantia del 70 per 100 de la subvenció concedida per la Generalitat Valenciana.  
  
b) Per a justificar que el total de despeses de personal puga superar el 30 per 100 de la subvenció concedida, sempre amb el límit màxim del 60 per 100, les entitats hauran de justificar-ho especialment, tenint en compte els criteris següents:  
- Que no s'estan generant duplicitats amb la subvenció del personal imputat al projecte, amb un altre o altres projectes.  
- Que l'estructura de personal destinada al projecte o programa es considera que està d'acord respecte a la dimensió d'aquest, tenint en compte la distribució de funcions i tasques detallades en la documentació presentada.  
2. La quantia màxima subvencionable del salari o preu/hora corresponent als professionals de la Comunitat Valenciana i el personal tècnic, no podrà excedir 3.000 euros bruts al mes, inclosos els costos socials totals corresponents a les cotitzacions a la Seguretat Social i als relatius a l'IRPF. Els costos salarials del personal local adscrit al projecte hauran d'estar d'acord amb els salaris mitjans, segons categoria professional, del país on es realitze la intervenció.  
  
3. S'admetran com a aportacions en espècie les mencionades en l'apartat 5 de l'article 4, d'acord amb allò que s'ha arreplegat en l'article 25 de l'Ordre 3/2017, de 31 de maig.  
4. D'acord amb l'apartat 3 de l'article 20 de l'Ordre 3/2017, de 31 de maig, seran subvencionables les existències adquirides, amb anterioritat al termini d'execució del projecte, que es troben emmagatzemades i siguen posades a disposició de l'actuació subvencionable, sempre que no hagen sigut finançades per una altra subvenció anterior, i es presenten les factures d'adquisició conforme a l'article 60 de la mencionada ordre.  
  
Seté. Presentació de les sol·licituds i termini  
1. Les sol·licituds es presentaran en el termini d'un mes comptador des de l'endemà de la publicació de l'extracte d'aquesta convocatòria en el Diari Oficial de la Generalitat Valenciana. L'incompliment del mencionat termini donarà lloc a l'exclusió de la convocatòria.  
  
2. La presentació de la sol·licitud significa la plena acceptació del que disposa l'Ordre 3/2017, i en aquesta resolució de convocatòria.  
  
3. Les entitats sol·licitants, atés que són persones jurídiques i, per tant, estan obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, presentaran les sol·licituds exclusivament de forma telemàtica en la Seu Electrònica de la Generalitat Valenciana, accedint al buscador de tràmits i serveis en la url:  
http://www.gva.es/va/inicio/atencion\_ciudadano/buscadores/tramites\_servicios  
També es podrà accedir en la pàgina web de la Conselleria de Transparència, Responsabilitat Social, Participació i Cooperació, en les url http://www.cooperaciovalenciana.gva.es i http://www.transparencia.gva.es. La presentació de la sol·licitud de forma diferent de la telemàtica prevista en aquest apartat determinarà l'exclusió de la convocatòria.  
  
4. Per a poder realitzar la presentació telemàtica, l'entitat sol·licitant haurà de disposar d'un sistema de firma electrònica, dels admesos en la Seu de la Generalitat, dels tipus següents:  
a) Certificat digital de persona jurídica o semblant, que identifique convenientment l'entitat sol·licitant.  
b) Certificat digital de la persona física, que conste inscrita com a representant de l'entitat sol·licitant en el Registre de Representants de la Generalitat Valenciana, per a tramitar aquest procediment.  
c) Excepcionalment, i per al supòsit que no es poguera presentar la sol·licitud de la manera prevista en algun dels dos supòsits anteriors, s'admetrà la presentació de la sol·licitud amb un certificat digital de la persona física que ostente la representació de l'entitat sol·licitant per a realitzar la tramitació d'aquest procediment, si s'acreditara documentalment la dita representació davant del Registre d'Agents de Cooperació de la Comunitat Valenciana.  
5. La presentació de la sol·licitud telemàtica inclourà les declaracions responsables que estableixen les lletres b, c, d, e, f i g, de l'apartat 1, de l'article 34 de l'Ordre 3/2017.  
6. D'acord amb el que disposa l'article 28 de la Llei 39/2015, d'1 d'octubre, la presentació de la sol·licitud de subvenció comportarà l'autorització de l'entitat sol·licitant, perquè la Direcció General de Cooperació i Solidaritat (d'ara en avant òrgan gestor) obtinga directament dels òrgans administratius corresponents l'acreditació del compliment de les obligacions tributàries i amb la Seguretat Social, prevista en els articles 18 i 19 del Reial decret 887/2006, de 21 de juliol, pel qual s'aprova el reglament de la LGS, així com l'acreditació del compliment de la resta d'obligacions derivades de l'obtenció de subvencions, i en aquest cas les entitats no hauran d'aportar els certificats corresponents. En el cas que l'entitat sol·licitant s'opose a què l'òrgan gestor obtinga directament aquesta informació, haurà d'indicar-ho expressament en el formulari telemàtic de sol·licitud, i està obligat a aportar els documents acreditatius corresponents.  
7. Els models de formularis i d'annexos estan en la url de la sol·licitud esmentada, i en la web de la Conselleria de Transparència, Responsabilitat Social, Participació i Cooperació, en les url http://www.cooperaciovalenciana.gva.es i http://www.transparencia.gva.es.  
  
Huité. Documentació preceptiva  
La sol·licitud haurà d'anar acompanyada de la documentació preceptiva següent:  
1. Annex de sol·licitud específica de subvencions, en el qual constarà la informació relativa a les dades d'identificació de l'entitat sol·licitant, les dades relatives a l'actuació, el resum de dades econòmiques i l'aportació documental.  
2. Annex de memòria econòmica o pressupost del projecte, que reflecteix les partides pressupostàries de despeses que podrà comprendre el projecte. No es podran presentar despeses subvencionables que no tinguen cabuda en les partides pressupostàries previstes en la dita memòria econòmica.  
3. Annexos a la memòria econòmica, on s'indicaran, si és el cas, les aportacions en espècie, factures proforma, pressupostos professionals o peritatges sobre els costos, els immobles vinculats al projecte i els vehicles posats a disposició del projecte. Així mateix, junt amb aquest document s'aportarà acreditació documental de:  
a) Les aportacions en espècie, i s'adjuntarà la declaració responsable de la persona física o jurídica que aporte els béns o serveis. Es descriurà i quantificarà l'aportació, i s'indicarà el nombre d'unitats, d'hores de treball, de preu unitari quan corresponga, a més de la valoració total; així mateix en el cas de béns, s'acompanyarà la factura de compra del bé o, en cas de no disposar d'aquesta, d'aquells documents que permeten determinar el seu valor i la forma d'adquisició, les valoracions cadastrals o qualsevol altre document que corrobore la quantia de l'aportació valorada. En cas de referir-se a despeses de personal es presentaran contractes de treball, nòmines o referències salarials equivalents del país d'execució de l'activitat.  
b) Factures proforma, pressupostos professionals o peritatges sobre els costos per unitat dels recursos a emprar, quan es tracte de despeses superiors a 2.500 euros. Els dits documents hauran de preveure detalladament els treballs a realitzar, el nombre d'hores empleades, l'import dels treballs, la qualificació professional del personal i la data i el segell o la firma de l'empresa o professional que emet les factures.  
c) L'òrgan gestor podrà sol·licitar, quan ho considere necessari, factures proforma o pressupostos addicionals, o altres documents, que avalen els imports reflectits en el pressupost, als efectes que avalen la seua adequació a la despesa.  
d) Documentació acreditativa de la titularitat i règim de propietat dels immobles vinculats al projecte, així com del valor d'aquests.  
  
e) En el cas que el projecte comprenga la construcció d'habitatges o infraestructures, s'hauran d'aportar els permisos d'obra o documents que acrediten la conformitat de les autoritats locals.  
4. Annex de personal vinculat al projecte, en el qual s'indicarà el personal de què disposarà l'entitat sol·licitant, i els socis locals, vinculat a l'execució del projecte.  
5. Annex de relació de projectes, en el qual s'han de mencionar tots els projectes aportats com a experiència de l'entitat sol·licitant, i dels socis locals.  
6. Memòria de l'entitat sol·licitant que faça constar que compleix les condicions de solvència i capacitat de gestió per a realitzar l'actuació objecte de la subvenció. Per a això, es podrà incloure, si és el cas, documentació acreditativa de:  
a) Les actuacions realitzades durant l'últim any natural anterior a la convocatòria.  
b) L'estat comptable i els ingressos corresponents a l'exercici anterior a la convocatòria, incloent-hi el balanç de situació, el compte de pèrdues i guanys i la memòria econòmica de l'any anterior, o bé els últims auditats, tot això subscrit per persona autoritzada segons els estatuts.  
c) Les fonts de finançament.  
7. Organigrama i delegacions a la Comunitat Valenciana de l'entitat sol·licitant on constarà la composició dels òrgans de govern, l'administració i la direcció de l'entitat, de la seu central i de la delegació a la Comunitat Valenciana; així com la relació dels càrrecs que integren els dits òrgans i el règim de dedicació a les funcions de govern, administració i direcció de cada un dels seus càrrecs de la seu central i de la delegació a la Comunitat Valenciana.  
8. Certificats expedits per una administració pública, organisme oficial o entitat privada finançadora, que acredite de manera fefaent l'execució dels projectes aportats com a experiència, per les entitats sol·licitants, on conste: la denominació del projecte o programa, el lloc d'actuació, la duració, la data d'inici i de finalització i l'import de la subvenció concedida. No serà necessari presentar aquests certificats dels projectes subvencionats per la Generalitat Valenciana, indicats en l'annex de projectes, gestionats per l'òrgan directiu competent en matèria de cooperació al desenvolupament.  
9. Pel que fa al soci local, si és el cas, s'haurà d'aportar la documentació següent:  
a) Estatuts i inscripció del soci o socis locals davant de l'administració competent que acredite la seua capacitat jurídica i d'obrar en el país d'execució del projecte, en el cas de tractar-se d'una entitat privada.  
  
b) Document en què conste la conformitat del soci local en l'execució del projecte i que detalle els termes de col·laboració entre l'entitat sol·licitant i el soci local.  
c) Si el soci o contrapart local és una administració pública, original o còpia compulsada del certificat de compromís de participació en el projecte.  
d) Quan aquests documents siguen en un idioma diferent de les llengües oficials de la Comunitat Valenciana, s'ha d'adjuntar una declaració responsable de l'entitat sol·licitant que acredite el seu contingut.  
  
10. Projecte detallat en el qual es concretarà l'activitat objecte de subvenció, que constarà dels documents següents:  
a) Projecte tècnic descriptiu, que haurà de contindre, almenys, informació detallada sobre el context d'intervenció, el diagnòstic i la justificació de l'actuació, identificació de les necessitats humanitàries en el context concret d'intervenció, la descripció de la població beneficiària desagregada per sexe i edat, els objectius i resultats esperats, les activitats a realitzar i el seu calendari, un estudi de la viabilitat de l'actuació, i la metodologia i instruments de seguiment i avaluació.  
b) Matriu de planificació del projecte, d'acord amb l'enfocament del marc lògic. En la tramitació telemàtica de la sol·licitud, i en la pàgina web de la Conselleria de Transparència, Responsabilitat Social, Participació i Cooperació consta un model per a elaborar aquesta matriu.  
11. En el supòsit que en el formulari de sol·licitud es desautoritze la Conselleria de Transparència, Responsabilitat Social, Participació i Cooperació, perquè aquesta obtinga de forma directa a través de certificats telemàtics, l'acreditació del compliment de les obligacions davant de la Seguretat Social i tributàries davant de l'Estat i la Generalitat, s'hauran d'aportar els certificats acreditatius de les dites circumstàncies. En el cas dels certificats acreditatius d'estar al corrent d'obligacions tributàries, han d'incloure l'acreditació d'aquesta circumstància referida als efectes de l'obtenció d'ajudes i subvencions.  
  
12. La inscripció de les entitats sol·licitants, així com la seu, el domicili social o la delegació permanent a la Comunitat Valenciana, i l'acreditació de la representació de l'entitat sol·licitant en cas que fóra necessari, serà comprovada d'ofici amb les dades que estan en el Registre d'Agents de la Cooperació Internacional al Desenvolupament de la Comunitat Valenciana. La modificació o l'actualització d'aquestes dades haurà de ser comunicada d'acord amb l'article 9 del Decret 39/2009, de 6 març, del Consell, pel qual es regula el Registre d'Agents de la Cooperació Internacional al Desenvolupament de la Comunitat Valenciana.  
13. Les entitats sol·licitants, podran estar exemptes de presentar els documents referits a la seua entitat, requerits en els apartats 7, 8 i 9 del resolc huité d'aquesta convocatòria, si ja s'hagueren presentat en les subvencions de concurrència competitiva en matèria de cooperació al desenvolupament convocades en els anys 2016 i 2017 per aquesta conselleria, sempre que ho facen constar en el formulari de sol·licitud, amb indicació dels documents i el número d'expedient en què van ser presentats.  
14. Les entitats sol·licitants podran estar exemptes de presentar els documents referits a la seua entitat, requerits en els apartats 6 del resolc huité d'aquesta convocatòria, si en el termini de presentació de sol·licituds estigueren publicats en la seua pàgina web, sempre que ho facen constar en el formulari de sol·licitud, amb indicació dels documents i la url de publicació.  
15. Els annexos citats en els apartats 1 a 5 del resolc huité d'aquesta convocatòria estan a disposició de les entitats sol·licitants en la Seu Electrònica de la Generalitat Valenciana en el procediment de sol·licitud de la subvenció, i en el web de la Conselleria de Transparència, Responsabilitat Social, Participació i Cooperació, en les url:  
  
http://www.cooperaciovalenciana.gva.es i http://www.transparencia.gva.es  
16. La no-aportació de la documentació prevista en els apartats 1, 2 i 10 (formulari de dades del projecte, annex de memòria econòmica o pressupost del projecte, i projecte detallat en què es concretarà l'activitat objecte de subvenció), en el termini de presentació de la sol·licitud inicial, determinarà l'exclusió de la convocatòria, sense que siga possible l'aportació en tràmit posterior.  
  
Nové. Documentació valorativa  
1. L'entitat sol·licitant podrà adjuntar a la sol·licitud la documentació valorativa següent:  
a) Estratègia de gènere vigent de l'entitat sol·licitant i, si és el cas, del soci local.  
b) Mapes i informes d'ubicació del projecte, que permeten determinar amb detall la localització de la intervenció.  
c) Curriculum vitae de les persones vinculades al projecte, indicades en l'annex de personal, que haurà de contindre, almenys, informació suficient sobre la identificació personal, l'experiència professional en acció humanitària i sobre la formació acadèmica general i específica en matèria d'acció humanitària.  
d) Acreditació documental de l'adhesió de l'entitat sol·licitant al Codi de Conducta Ètica en Acció Humanitària.  
e) Acreditació documental de l'existència de polítiques i directrius de seguretat i evacuació en relació amb el personal humanitari adscrit al projecte.  
2. Les entitats sol·licitants podran estar exemptes de presentar els documents referits a la seua entitat, requerits en l'apartat a d'aquest article, si ja s'hagueren presentat en les subvencions de concurrència competitiva en matèria de cooperació al desenvolupament convocades l'any 2016 i 2017 per aquesta conselleria, sempre que ho facen constar en el formulari de sol·licitud, amb indicació dels documents i el número d'expedient en què van ser presentats.  
3. Las entitats sol·licitants podran estar exemptes de presentar els documents referits a la seua entitat, requerits en l'apartat a d'aquest article, si en el termini de presentació de sol·licituds estigueren publicats en la seua pàgina web, sempre que ho facen constar en el formulari de sol·licitud, amb indicació dels documents i la url de publicació.  
  
Deu. Aportació de documentació en els tràmits posteriors de la convocatòria  
Una vegada presentada la sol·licitud, amb la documentació annexa corresponent, l'aportació posterior de documentació, com en el tràmit d'esmena, al·legacions a la proposta de resolució o recursos contra la resolució, així com la presentació de documentació derivada de l'execució o justificació de la subvenció, es farà de manera telemàtica, en el tràmit específic d'aportació de documentació, en la Seu Electrònica de la Generalitat Valenciana, si accedim al buscador de tràmits i serveis en la següent url:  
http://www.gva.es/va/inicio/atencion\_ciudadano/buscadores/tramites\_servicios  
També es podrà accedir al tràmit des de la pàgina web de la Conselleria de Transparència, Responsabilitat Social, Participació i Cooperació, en les url http://www.cooperaciovalenciana.gva.es i http://www.transparencia.gva.es.  
  
Onze. Mitjà de notificació o publicació dels distints tràmits a omplir en la convocatòria  
1. La llista de les entitats sol·licitants que hagen d'esmenar la sol·licitud o adjuntar els documents preceptius esmenables que no es van presentar amb la sol·licitud, del resolc huité, d'aquesta convocatòria, es publicarà en el Diari Oficial de la Generalitat Valenciana, i en la pàgina web de la Conselleria de Transparència, Responsabilitat Social, Participació i Cooperació, en les url http://www.cooperaciovalenciana.gva.es i http://www.transparencia.gva.es, amb indicació que, si en el termini de 10 dies, no s'aporten correctament, es considerarà que desisteixen de la seua sol·licitud, amb la resolució prèvia per la qual es declararà el seu motiu d'exclusió.  
2. La proposta de resolució serà publicada en el tauler d'anuncis de la Conselleria de Transparència, Responsabilitat Social, Participació i Cooperació, i en la seua pàgina web, en les url http://www.cooperaciovalenciana.gva.es i http://www.transparencia.gva.es, a l'efecte que les entitats interessades poden presentar al·legacions en el termini de 10 dies hàbils des de la publicació.  
3. La resolució de la convocatòria es publicarà en el Diari Oficial de la Generalitat Valenciana, d'acord amb el que estableix el resolc catorze d'aquesta convocatòria.  
  
Dotze. Comissió de valoració  
La comissió de valoració, d'acord amb el que disposa l'apartat 3 de l'article 38 de l'Ordre 3/2017, estarà composta per:  
a) La persona titular de la direcció general competent en matèria de cooperació internacional per al desenvolupament, que actuarà com a president.  
b) La persona titular de la subdirecció general competent en matèria de cooperació internacional per al desenvolupament.  
c) La persona titular de la direcció del Servei de Gestió de Programes i Cooperació.  
d) La persona titular de la direcció del Servei d'Anàlisi, Estudis, Promoció i Seguiment.  
e) La persona titular de la direcció de la Secció d'Anàlisi i Avaluació de Polítiques de Cooperació al Desenvolupament.  
f) La persona titular de la direcció de la Secció de Tramitació de Subvencions i Ajudes, que ostentarà la secretaria.  
  
Tretze. Criteris objectius de valoració  
1. Els criteris objectius de valoració de les sol·licituds presentades a aquesta convocatòria seran els arreplegats en l'article 16 de l'Ordre 3/2017, amb la ponderació establida en l'annex I d'aquesta resolució de convocatòria.  
2. En el supòsit previst en l'apartat 6 de l'article 37 de l'Ordre 3/2017, per al cas que diverses sol·licituds tingueren la mateixa puntuació total i a causa de la falta de disponibilitat pressupostària, haja de desempatar-se per a poder distribuir les subvencions, es considerarà primer:  
- La sol·licitud que haja obtingut més puntuació en el bloc I, criteris relacionats amb l'enfocament tècnic del projecte.  
- Si persisteix l'empat, la sol·licitud que haja obtingut més puntuació en el bloc II, criteris relacionats amb la capacitat de gestió de l'entitat sol·licitant.  
- Si persisteix l'empat, la sol·licitud que s'haja presentat en primer lloc, tenint en compte el dia i l'hora d'entrada en el Registre telemàtic.  
  
  
Catorze. Resolució  
1. La resolució per la qual es concedisquen o deneguen les subvencions es publicarà en el Diari Oficial de la Generalitat Valenciana i en la pàgina web de la Conselleria de Transparència, Responsabilitat Social, Participació i Cooperació, en les url http://www.cooperaciovalenciana.gva.es i http://www.transparencia.gva.es. En la publicació es farà constar almenys la relació de sol·licitants segons la baremació, la quantitat subvencionada, desglossada, si és el cas, per capítol pressupostari, i el títol del projecte junt amb la puntuació obtinguda.  
2. El termini màxim per a dictar i publicar la resolució serà de sis mesos des de la data de publicació de la convocatòria en el Diari Oficial de la Generalitat Valenciana. Transcorregut el mencionat termini, sense que s'haja dictat i notificat la resolució, les peticions s'entendran desestimades per silenci administratiu.  
3. Així mateix, en la resolució es fixaran el termini i els requisits d'acceptació de la subvenció i, si és el cas, de la reformulació dels projectes. A falta d'això s'estableix un termini de 10 dies hàbils des de la publicació de la resolució en el Diari Oficial de la Generalitat Valenciana. En cas que l'acceptació o la reformulació no es produïsca en el termini previst, o no es tinguen en compte els requisits dels articles 40 i 41 de l'Ordre 3/2017, així com si es produïra la renúncia a la subvenció per part de l'entitat beneficiària, la sol·licitud s'exclourà de la convocatòria, i s'haurà de reunir novament la comissió de valoració d'acord amb el que estableix l'article 37 de l'Ordre 3/2017.  
  
4. Contra el que disposa la resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte en el termini d'un mes, comptador des de l'endemà de la publicació, de conformitat amb el que preveuen els articles 123 i 124 de la Llei 39/2015, d'1 d'octubre, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que s'utilitze qualsevol altra via que es considere oportuna.  
  
  
Quinze. Règim de lliurament de pagament  
Una vegada rebut el document d'acceptació de la subvenció concedida, es podrà tramitar el lliurament del 100 per 100 de l'import de la subvenció concedida, per mitjà de transferència bancària en el compte designat per l'entitat beneficiària en la seua sol·licitud.  
  
Setze. Justificació econòmica i tècnica de les subvencions  
1. La modalitat de justificació de les subvencions d'aquesta convocatòria serà la presentació de l'informe final, que contindrà:  
a) Compte justificatiu amb l'aportació d'informe d'auditoria, prevista en el títol V de l'Ordre 3/2017.  
b) Informe d'avaluació que ha d'especificar els objectius aconseguits, els resultats obtinguts, l'impacte, les activitats dutes a terme, les dificultats i les mesures correctores, sobre les quals s'han d'aportar dades rellevants, i fonts de verificació objectives.  
2. La justificació de les subvencions que siguen executades en tercers països les entitats beneficiàries del qual siguen les agències que pertanguen al sistema de Nacions Unides i entitats que tinguen un acord subscrit amb aquestes que els reconega com el seu comité a Espanya, podrà realitzar-se a través del sistema d'auditoria interna, o altres procediments previstos en els reglaments financers de les Nacions Unides, d'acord amb el Conveni sobre privilegis i immunitats de les Nacions Unides.  
3. El termini de presentació de l'informe final serà de sis mesos, comptadors des de la data de finalització de l'execució del projecte, sense possibilitat d'ampliació.  
  
Dèsset. Difusió de l'origen de les subvencions, comunicació, i difusió del projecte i ús de les llengües oficials de la Comunitat Valenciana en l'edició dels materials  
1. Els documents publicats com a acció o resultat d'alguna actuació finançada, a més de contindre el logotip o nom de la Generalitat Valenciana com a finançador, hauran d'incloure el paràgraf següent, traduït a les llengües en què es publique el document: «Aquesta publicació ha sigut realitzada amb el suport financer de la Generalitat Valenciana. El contingut de la dita publicació és responsabilitat exclusiva de (nom entitat) i no reflecteix necessàriament l'opinió de la Generalitat Valenciana».  
2. Prèviament a l'edició o publicació dels materials impresos o dels instruments de comunicació i difusió vinculats a les activitats del projecte, siga quin siga el tipus de suport empleat, aquests hauran de remetre's prèviament, amb la suficient antelació, a l'òrgan gestor, que els traslladarà, per a la seua autorització en l'ús de la imatge corporativa de la Generalitat Valenciana, a la Direcció General de Relacions Informatives i Promoció Institucional, de Presidència de la Generalitat Valenciana. En la pàgina web de l'òrgan gestor estan disponibles les instruccions per a la realització de publicacions i actes de difusió i divulgació. Igualment, els manuals corporatius d'estil per a l'ús de logotips de la Generalitat Valenciana estan disponibles en la url:  
  
http://www.presidencia.gva.es/manuales-corporativos  
3. Tots els documents impresos i els suports comunicatius de qualsevol tipus elaborats per a la difusió del projecte, la socialització i la comunicació de resultats a la Comunitat Valenciana, hauran d'editar-se en les dues llengües oficials d'aquesta Comunitat.  
4. Juntament amb l'informe final s'haurà de remetre a l'òrgan gestor una relació de tots els materials de difusió editables i materials didàctics produïts durant l'execució, i s'adjuntarà almenys un exemplar original i complet d'aquests. L'òrgan gestor podrà disposar d'aquests materials per a la seua difusió gratuïta i amb menció expressa de l'entitat que els haja produït.  
  
Dihuit. Pla de control  
El pla de control d'aquesta convocatòria es realitzarà per mitjà de la comprovació material de l'efectiva realització de l'activitat subvencionada, per mitjà d'un control administratiu, sobre una mostra aleatòria corresponent al 20 per 100 dels projectes concedits, d'acord amb el que estableix l'article 65 de l'Ordre 3/2017.  
Contra el que disposa aquesta resolució, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte en el termini d'un mes, comptador des de l'endemà de la publicació, de conformitat amb el que preveuen els articles 123 i 124 de la Llei 39/2015, d'1 d'octubre, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la publicació, de conformitat amb el que estableixen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. Tot això sense perjuí que s'utilitze qualsevol altra via que es considere oportuna.  
  
València, 29 de març de 2018.- El conseller de Transparència, Responsabilitat Social, Participació i Cooperació: Manuel Alcaraz Ramos.  
  
  
  
  
  
  
  
  
  
  
ANNEX I  
Criteris per a l'avaluació ex ante   
de projectes d'acció humanitària  
  
  
Criteris Ponderació criteri Puntuació màxima  
A Criteris relacionats amb l'enfocament tècnic del projecte 30  
A1 Participació de la població afectada pel desastre en la valoració, el disseny, la implementació del projecte 12  
 A1.1 Participació de la població afectada pel desastre en la valoració, el disseny, la implementació, el seguiment i l'avaluació del projecte. 6   
 A1.2 Selecció de la població beneficiària. 6   
A2 Contextualització, diagnòstic i justificació de l'actuació 12  
 A2.1 Nivell de comprensió de la situació de desastre i la claredat de l'anàlisi dels riscos existents per a la vida, dignitat, salut i mitjans de suport 6   
 A2.2 Adequació de la resposta humanitària proposada a les necessitats que es pretenen abordar. 6   
A3 Incorporació de l'enfocament de gènere 6  
 A3.1 Incorporació de l'enfocament de gènere en el cicle del projecte. 3  
 A3.2 Incorporació de la perspectiva de gènere a nivell institucional. 3  
B Criteris relacionats amb la   
capacitat de gestió de l'entitat sol·licitant 30  
B1 Experiència en el desenvolupament de projectes d'acció humanitària 6  
 B1.1 Experiència en el desenvolupament de projectes d'acció humanitària. 6   
B2 Logística i capacitat de resposta 12  
 B2.1 Accés a la zona 6   
 B2.2 Capacitat de resposta 6   
B3 Recursos humans i competència professional 12  
 B3.1 Competències i responsabilitats del personal humanitari. 6   
 B3.2 Supervisió, gestió i suport del personal. 6   
C Criteris relacionats amb la valoració econòmica i financera 24  
C1 Qualitat del disseny del projecte 6  
 C1.1 Coherència entre recursos i objectius. 6   
C2 Viabilitat financera del projecte   
 C2.1 Adequació pressupostària: concepte de despesa adequada 6   
 C2.2 Adequació pressupostària: detall del pressupost 6   
 C2.3 Adequació pressupostària: justificació de la despesa 6   
D Criteris relacionats amb l'avaluació i el seguiment 16  
D1 Planificació del seguiment i l'avaluació del projecte 16  
 D1.1 Seguiment 8   
 D1.2 Avaluació 8